text: Vidner søges: Her udsatte biltyv andre for livsfare
  24 august 2017 kl. 11.46
  Sydøstjyllands Politi søger vidner til en episode i Grindsted, hvor føreren af en stjålet bil udsatte flere personer for fare.
  Onsdag i sidste uge (den 16. august) måtte mindst fem bilister undvige, da en stjålet kobberrød Suzuki Swift kørte hasarderet rundt i det indre Grindsted. Den 47-årige mand, som kørte bilen, er varetægtsfængslet, men politiet søger vidner, som har overværet den særdeles farlige bilkørsel.
  - Den 47-årige mand er fængslet for med sin hensynsløse kørsel at have bragt andres liv i fare. Det er straffelovens paragraf 252, forklarer vicepolitiinspektør Carsten Thostrup, leder af Efterforskning Midt i Vejle, til TV SYD.
  - Efter det, vi har fået oplyst nu, så måtte mindst fem bilister undvige, og det var meget tæt på kollision flere gange. Men vi har ikke talt med alle de personer, som har været udsat for fare. Dem vil vi gerne høre fra, så vi kan få flere oplysninger om hændelsesforløbet  - og hvor tæt på det har været.
  Den 47-årige kørte i en kobberrød Suzuki Swift med registreringsnummer ZM52278 onsdag den 16. august 2017 i tidsrummet fra ca. kl. 21.33 til 21.41 i Grindsted. Han kørte følgende strækning:
  Sydtoften/Vestre Boulevard (rundkørsel)
  Vestre Boulevard/Vestergade
  Glentevej/Fynsgade
  Jagtvej
  Nymarksvej
  Nymarksvej/Fynsgade
  Fynsgade/Fælledvej
  Fælledvej/Tronsø Parkvej
  Tronsø Parkvej /Vestre Ringvej
  Vestre Ringvej/Vestergade
  Vestergade/Fælledvej
  Vestregade/Vestre Boulevard
  Nørretorv/Nørregade
  Nørregade/Skolegade
  Banegårdsvej
  Østergade
  Østergade/Tårnvej (rundkørsel)
  Har du oplysninger, der kan hjælpe Sydøstjyllands Politi, så kontakt os via 114.
  
  
  